兄子高赴廷對
作者：魏了翁
朝代：宋

paragraphs: 九十九峰矗天起，家在前峰夕陽裏。
蠻徭虎豹斷行人，小市寒城浄如水。
驩傳有客闖然來，㨫衣視之吾兄子。
云從諸侯貢，往備天子使。
來時吾父爲我言，女之靖州問安否。
靖州苦好脩，女從得師友。
世方白首聲利場，父詔子承乃如此。
柳陰花影春風香，喜極無言澹相對。
家學既爾殊，天資亦云美。
自菴寂寥無可贈，贈以菴中一箇自。
吾聞古之人，仕學皆爲己。
上不可欺其君，下不忍虐其類。
此豈有爲然，凡以自靖耳。
我之行止命於天，上下四方難豫擬。
旦將自靖獻于君，無限功夫歸語爾。